Anggun meninggalkan Indonesia pada 1994 untuk memulakan kerjaya antarabangsa. Selepas dua tahun berkelana di London dan Paris, Anggun bertemu penerbit Perancis Erick Benzi dan menandatangani kontrak bersama Sony Music. Album antarabangsa pertamanya, "Snow on the Sahara" (1997), telah dikeluarkan di 33 negara dan menjadi album paling laris oleh seorang artis Asia di luar Asia. Album ini muncul dengan single hitsnya "Snow on the Sahara", yang mencapai nombor satu di beberapa negara. Sejak kejayaan antarabangsanya, Anggun telah mengeluarkan lima album studio bahasa Inggeris dan enam album studio bahasa Perancis, serta album runut bunyi untuk filem Denmark "Open Hearts" (2002). Beliau mewakili Perancis dalam Pertandingan Lagu Eurovision 2012 di Baku, Azerbaijan, dengan lagu "Echo (You and I)". Beliau menyertai panel juri persembahan bakat "X Factor Indonesia" (2013), "Indonesia's Got Talent" (2014) dan "Asia's Got Talent" (2015), menjadikannya juri dengan bayaran tertinggi dalam sejarah televisyen Indonesia.